Kuffa, Filip, poslanec NR SR (2023-02-08):
Ďakujem, pán predsedajúci, za slovo. Ja nadviažem na môjho predrečníka pána Krahutu, vrátil sa trocha späť k tomu návrhu zákona, ktorý bol pred tým. Dotknem sa aj ja tak letmo toho, že zrušme prednostné právo nájmu a potom riešme dobu nájmu. Veď áno, ale však vlastne podporu toho návrhu zákona my sa dostaneme do druhého čítania, kde vieme zrušiť aj to prednostné právo nájmu a ku ktorému sa potom môže potom aj SaS-ka pridať, môže ho rovno navrhnúť. A to podporíme, prečo nie. Čiže toto s kolegom Karahutom plne súhlasím, hej. Dvere otvorené sú, otvoria sa tým, že sa to posunie do druhého čítania, je tam jedna 504-ka otvorená, teoreticky aj tam sa dajú dávať pozmeňováky k nemu, ktorý ten návrh zákona tam máme my. Je tam, neviem, okolo stovky v poradí asi. Vrátim sa k tomu, čo som aj vo faktickej poznámke povedal, dotkol sa toho aj kolega Karahuta. Pozemok alebo pozemky sa prevedú na stavebníka diaľnice, a ja som sa pýtal, kto je stavebník. Povedal som, že keď je to ministerstvo, mi to nevadí, ak to neni ministerstvo, potom mám veľký otáznik. Pán kolega, ty si povedal, že nesúhlasíš so mnou, pretože dobrý stavebník môže byť aj zo súkromného sektora. Ja som nespochybnil kvality stavebníka, že či je lepší stavebník štát alebo súkromný sektor, vo mne tá otázka rezonuje, a to dneska nie je v tom zákone, lebo to neni paradoxné akože v tomto návrhu, lebo vy ste však komentovali už existujúci zákon. Vo mne je tá otázka, tak idem stavať diaľnicu, mám tam stavebníka zo súkromného sektora, teraz ja mu vlastne dávam tie neknihované pozemky k dispozícii, že môžem naňho previesť. Tá otázka je, dobre, diaľnica sa postaví, lebo nejdem sa baviť o tom, jak tu padla otázka, že keby sa nezrealizovala tá investícia, že čo potom s pozemkami, no logicky by sa mali vrátiť späť, hej. Ale zrealizuje sa diaľnica a ja sa pýtam, čo my tu potom máme akože súkromné diaľnice? Však toto je podľa mňa legitímna otázka potom toho, lebo z môjho pohľadu akože tie cesty a pozemky pod cestami, nielen stavby, ale aj pozemky pod cestami, či už sú to diaľnice prvej triedy, druhej triedy, tak si myslím, že by mali patriť štátu a štát by mal mať záujem práveže tieto pozemky získavať, čiže toto je pre mňa dosť také udivujúce, že to vôbec v zákone existuje, takáto možnosť, že ten štátny pozemok akože dobre, odplatne, však áno, odplatne a potom čo, kúpi ho späť štát? Nekúpi. Vrátila tu teraz prezidentka návrh zákona, ktorý sa v decembri viac-menej definitívne schválil, ktorý tiež riešil pozemky pod diaľnicami a cestami prvej triedy. Tam sa vtedy v ňom hovorilo, že štát neni povinný to vykupovať, je povinný len jednorazovú odplatu ponúknuť za ten pozemok, zriadi sa tam vecné bremeno a tým to hasne. Ja sa v tomto prípade akože stotožňujem s prezidentkou, že ho vrátila, pretože podľa mňa by malo byť, znova sa vrátim k tomu, v záujme štátu si vysporiadavať tieto pozemky. A keď sa tu vtedy hovorilo o tom, že tu existujú špekulanti, ktorí skupujú pozemky a potom možno sa, neviem, správajú nejak vydieračsky alebo takáto rétorika bola spôsobená, ja som potom pýtam, a prečo potom ministerstvo takto nekoná, neni v jeho záujme, aby si tieto pozemky vysporiadal. Však vie vyčleniť vždy nejaký balík peňazí. Má zamestnancov, tak nech ich proste zapriahne do toho, nie, zvolili sme takú cestu, že keď, dobre, však to predkladalo to hnutie SME RODINA, majú ministerstvo, no tak takto si chceli uľahčiť robotu, prezidentka im to vrátila späť, hej. A keď ste tam v tom úvodnom slove povedali, teda ste požiadali poslancov o podporu tohto zákona, že by mali zvážiť vo svojich svedomiach tú podporu, tak hovorím, tu v tomto prípade je pre mňa dosť taký veľký otáznik, a aj keď bavíme sa o tom, aby sa to posunulo do druhého čítania, hej, čiže tam som pochopil dokonca už, že máte asi nejaké pozmeňujúce návrhy pripravené, čo tu hovoril kolega Karahuta. Neviem, nevidel som ich, nerozprávali sme sa ani na túto tému, ale hovorím, tento veľký otáznik tu teraz vo mne je a naozaj uvažujem aj, že či to vôbec podporiť a posunúť do druhého čítania tento návrh zákona. Ďakujem.